Hoekom vroue beter leiers is | rooi rose Hoekom vroue beter leiers is | rooi rose
Hoekom vroue beter leiers is
Al meer vroue tree as goeie leiers na vore. Lees hiér hoekom ons 'n voorsprong in die werkplek het ...
Hoekom vroue beter leiers is deur Anet Schoeman
Vroue en hul emosies is nog altyd as struikelblokke gesien – veral in die werkplek. Té lank is daar geglo dat emosies ons lei om swak besluite te neem en daarvan weerhou om te fokus.
Nou bewys navorsing die teendeel. Dit beteken die reëls van die werkplek is aan die verander. Hoe slim ons is, watter opleiding ons ontvang het en oor watter vlak van kundigheid ons beskik, is nie meer die enigste maatstawwe nie. Deesdae word daar gefokus op hoe goed ons onsself en ons medewerkers kan hanteer, want dis glo die dinge wat wenners van verloorders onderskei.
Hierdie sogenaamde sagter vaardighede is iets waarmee vroue tradisioneel meer bedrewe is. Juis daarom is geslagsvooroordele, wat neig om mans in leierskaprolle en vroue in ondersteunende rolle te plaas, aan die kwyn. Vroue word 'n al gewilder keuse vir bestuursposisies.
'n Voorbeeld is Maria Ramos, hoofuitvoerende beampte van Absa, wat as een van die suksesvolste en invloedrykste sakevroue in die wêreld beskou word. Dié dapper besluitnemer was in 2011 nommer 93 op Forbes se lys van invloedryke vroue en in 2015 elfde op 'n soortgelyke lys van Fortune.
Wat is Ramos se geheim? "Jy kan slegs met doel en fokus lei indien jy mense respekteer en hulle kan inspireer," sê sy.
Dié eienskappe dui op Emosionele Intelligensie (EI), 'n term wat in die jare negentig gewild geword het. Sedertdien het navorsing getoon dat 90% van alle toppresteerders 'n hoë EI het. Verder het vroue beter as mans gevaar in byna al die afdelings wat as maatstawwe daarvan dien.
Dr. Ronél le Roux, terapeut en skrywer van Joyful Journey, sê: "EI is die bewustheid van jou eie denke en gevoelens en hoe dit 'n mens se gedrag en uitkyk op die lewe beïnvloed. Dit laat jou besef dat alle mense die lewe verskillend beleef en daarop reageer, en dat dit nie beteken dat hulle verkeerd en jy reg is nie."
Hoe word EI gemeet?
EI kan gemeet word met die Emosionele en Sosiale Bevoegdheidsinventaris (ESCI), wat die bekendste navorsingsondersteunende toets is.
Die 12 vaardighede wat presteerders laat uitstaan is:
Die vermoë om dade met gevolge te verbind.
Uitstel van bevrediging.
Uit studies het dit geblyk dat hierdie eienskappe, wat die boustene van EI vorm, in die werkplek 'n invloed het op personeel-omset, verkope en produktiwiteit. Die Korn Ferry-Hay groep
('n globale bestuursadviesfirma) het in 2016 die ESCI-toets gebruik om die data van 55 000 professionele mense in 90 lande te verwerk. Uitslae het getoon dat vroue beter as mans in 11 van die 12 EI-bevoegdhede vaar.
Inspirerende leierskap vroue 54%, mans 47%.
Afrigting en mentorskap vroue 57%, mans 46%.
Organisatoriese bewustheid vroue 56%, mans 46%.
Aanpasbaarheid vroue 54%, mans 48%.
Hieruit is dit duidelik dat vroueleiers 'n unieke styl na die tafel bring. Selfs organisasies wat tradisioneel manlike bastions was, begin dit insien. Gina Haspel is onlangs as die CIA se eerste vroue-spioenbaas aangewys. So ook het die uitvoerende raad van die Internasionale Monetêre Fonds (IMF) Christine Lagarde in 2016 vir 'n tweede vyfjaartermyn tot besturende direkteur van
die IMF verkies.
Beteken dit vroue is meer emosioneel intelligent as mans?
Hoewel vroue se algehele EI-telling net 'n paar punte hoër as dié van mans is, is dit 'n statisties betekenisvolle verskil wat aandui dat vroue 'n groter vaardigheid het om emosies tot hul voordeel te gebruik.
Die beste verklaring vir die verskille in mans en vroue se uitdrukking en begrip van emosies lê in die manier waarop ons kleintyd geleer word om te sosialiseer. Dit word versterk deur die druk wat die samelewing op ons plaas. Om te verstaan waarom vroue beter vaar as mans, moet ons kyk na tellings vir elk van die vier emosionele intelligensievaardighede volgens geslag:
Om jouself te ken is om te weet wat jou sterk en swak punte is en te besef dat jy vol blindekolle is. Gallup se aanlyn Strenghtfinder-toetse is 'n goeie manier om dieper te begin delf. Op die selfkennis-gebied kry mans en vroue gelyke tellings.
Kenners sê dis 'n wanpersepsie dat mans nie op hul emosies ingestel is nie.
Alles wat met jou gebeur, het 'n uitwerking op jou, soos 'n gesprek met kollegas en die nuus op televisie, en dié kommunikasie word op drie maniere in jou brein gefilter: veralgemening, verdraaiing en verwydering. Aangesien jy nie emosies kan laat verdwyn nie, moet jy dit, sodra jy daarvan bewus word, reg aanwend om gemotiveerd en gefokus te bly en die gedrag te verkry wat jy wil hê. Dis die een gebied waarop mans beter as vroue vaar – moontlik omdat daar van jongs af van mans verwag word om emosioneel sterk en in beheer van hul emosies te wees.
Dis hoe goed jy die emosies en ondervinding van ander mense verstaan deurdat jy stemtoon, gesigsuitdrukking, postuur en spesifieke gedragspatrone kan herken. Vroue vaar heelwat beter as mans hierin omdat daar vanaf hul kinderjare van hulle verwag word om dié vaardigheid te beoefen.
Dis die hoogtepunt van EI en vroue het 'n effense voorsprong hierin. Dit vereis dat jy jou selfkennis, selfbestuur en sosiale bewustheid saam gebruik om jou verhoudings met ander te verbeter. Eers wanneer jy jou eie emosies verstaan, ingestel raak op ander se emosies en die kennis gebruik om jou benadering aan te pas, kan jy hoop om die meeste uit jou interaksies met ander mense te kry. Mense met 'n hoë EI het die vermoë om hulself te laat geld en vervul hul behoeftes op so 'n wyse dat ander nie benadeel word nie.
Maria Ramos, wat destyds nie haar universiteitstudie kon bekostig nie, het 'n instelling wat beurse slegs aan manlike studente beskikbaar gestel het, oorreed om haar te aanvaar. "Ek het net aanhou veg daarvoor en uiteindelik … "
Doen hierdie toets en bepaal hoe slim jý is as dit by emosies kom
Haal jy dit op ander mense uit as jy in 'n slegte bui is?
Kan jy agterkom as iemand af voel?
Is jy in staat om iemand anders se pyn of hartseer te hanteer?
Kan jy jou gevoelens oordra en kan jy dit op 'n nie-afbrekende manier verdedig?
Is jy emosioneel afhanklik van ander mense?
Kan jy mislukking hanteer en daarna weer opstaan?
Is jy gemaklik in jou eie vel?
As 'n goeie vriendin jou nie as haar strooimeisie oorweeg nie, sal jy verstaan?
Is dit vir jou maklik om te lag, speel en grappies met ander te maak?
Sal jy jou lewe as betekenisvol, ryk en vol beskryf?
Indien jy "JA" op die meeste van hierdie vrae geantwoord het, het jy goeie beheer oor jou emosies en is jy bewus van jou patrone.
Indien jy "NEE" geantwoord het op die meeste van hierdie vrae moet jy nog aan jou EI werk.
EI is iets wat aangeleer kan word.
Dr. Dorrian Aiken, deeltyd-se dosent aan die Universiteit van Stellenbosch Bestuurskool (USB), sowel as dr. Ronél le Roux glo EI kan aangeleer word. D
r. Le Roux sê: "Terwyl sommige mense van nature meer emosioneel intelligent is, kan dit op enige ouderdom aangeleer en verbeter word. Dit gaan eerstens oor bewuswording, tweedens oor die aanleer en derdens die inoefening daarvan, en kan net deel van jou word indien jy dit in jou lewe toepas en uittoets."
Dr. Aiken sê jy moet die volgende doen om meer in voeling met jou emosies te kom
Neem tyd om te bepaal hoe jy voel.
Let op wat jou liggaam oor jou gevoelens vertel.
Neem kennis van dié kere wat jy verantwoordelikheid aanvaar het en 'n positiewe verskil in iemand se lewe gemaak het.
Bly in kontak met ongemaklike gevoelens en let op wat dit veroorsaak.
Let op wanneer jy veroordelend of krities is en wanneer jy empatie weerhou.
Hou dagboek van gebeurtenisse en die gevoelens wat dit veroorsaak het.
Hoewel data toon dat vroue beter vaar wanneer dit by die benutting van emosies kom en daarom 'n beduidende voordeel in die werkplek het, is dit iets wat mettertyd kan verander. EI kan immers by albei geslagte verbeter word. Om terug te sit is nie 'n opsie nie. Begin sommer vandag nog om jou emosies te geniet, dit in perspektief te hou en dit voordurend verder te ontwikkel – en ontdek só van watter groot waarde dit vir jouself en die mense om jou is.